• Audun Lysbakken varslar at ulikskap blir hovudsak • Legg fram 35-punkts plan Vil gjere ein forskjell

GÅR ETTER TOPPANE: Kjem SV og leiar Audun Lysbakken i regjering, må toppane i samfunnet gje meir, medan barnefamiliane skal få meir å leve for. Det slår SV fast i ein 35-punktsplan.

ULIKT: I dag legg Audun Lysbakken fram «35 tiltak for et rettferdig Norge». Han innrømmer at Noreg ikkje blir rettferdig, sjølv om han får gjennomslag for alle 35.

ULIKSKAP På fredag opnar SV-leiar Audun Lysbakken partiets landsmøte med ein tale der forskjellar blir ei hovudsak. I dag legg partiet fram ein plan med 35 tiltak SV meiner skal gje mindre forskjellar i Noreg. – Det er ein plan for å få ned ulikskap i makt og rikdom. No går vi til frontalåtak mot den forskjellsveksten som øydelegg det beste med Noreg, seier Lysbakken til Klassekampen. Han meiner politikarar på høgresida – men også i Ap – ikkje tek inn over seg kva som eigentleg skjer. – Dei fleste politikarar snakkar om veksten i forskjellar som ein «naturkatastrofe», forårsaka av fenomen som ligg bortanfor vår kontroll. Men dette er politikk, meiner Lysbakken. Planen heiter «35 tiltak for et rettferdig Norge». – Blir Noreg rettferdig om de får gjennomført desse 35 tiltaka? – Nei, så enkelt er det nok ikkje. Men dette er viktig steg som gjev resultat på kort sikt, seier Lysbakken. SVs 35 tiltak: • Mot fattigdom: Auke barnetrygda, auke inntekta for uføre, innføre ungdomsgaranti for alle under 25 år utanfor arbeid, utdanning eller tiltak, stramme inn på forbrukslån, auke bustøtta. • Fordeling: Auke skatten for dei rikaste, skattleggje multinasjonale selskap, vri skattesystemet så det blir meir lukrativt å investere i arbeidsplassar, kjempe mot skatte­svindel. • Skule: Få fleire lærarar, ha meir praktisk læring, flytte leksene til skuletida, innføre fysisk aktivitet og gratis skulemat, innføre tidleg innsats i barnehage og SFO. • Bustader: Få ein nasjonal bustadplan, lage offentlege utbyggingsplanar, innføre delt eigarskap, regulere leigemarknaden. • Arbeid: Lovfeste retten til fast jobb og heil stilling, kjempe mot arbeidslivskriminalitet, avvise EØS-styring av arbeidslivet, investere i arbeidsplassar. • Inkludering: Norskopplæring for alle, satse i område som Groruddalen, kartleggje og fylle ut utanlandsk kompetanse, fremje likestilling, fjerne kontantstøtta. • Eigarskap: Grunnlovsfeste fellesskapens eigarskap til fisken, stoppe velferdsprofitørane, sikre statleg eigd jernbane, ha sterkt statleg eigarskap, eige vasskrafta. Barnetrygd er kampsak – Kva er det viktigaste tiltaket? – Alt her heng saman, men det mest akutte er å gjere noko for dei fattige barnefamiliane. Dei treng meir å leve for. Det er nesten hundre tusen ungar som veks opp i fattige familiar. SV har gjort auke i barnetrygda til ei kampsak. – Vi vil at den skal auke i verdi, og i tillegg vil vi auke den ekstra for åleineforsørgjarar og fleirbarnsfamiliar. – Ein av grunnene til auka ulikskap er jo auka innvandring. Er ikkje SV for høg innvandring, då? – Det vil alltid vere innvandring. Det er mange grunnar til ulikskap, og innvandring er ein av desse. Men når ein høyrer på debatten, kan ein få inntrykk av at sidan låginntektsfamiliane ikkje er etnisk norske, er det ein grunn til å ikkje gjere noko. Det er elendig integreringspolitikk, seier Lysbakken. Ulikskap på alle felt Planen går inn på område som eigarskap, skule, skatt og ei rekkje andre felt som til saman skal få ned forskjellane i Noreg. – 2. februar hadde toppleiarane i Noreg tent like mykje som ein vanleg arbeidar tener på eit heilt år. No er det toppanes tur til å stramme livreima, meiner SV-leiaren. – Og i kva ministerpost får ein gjort mest med forskjellane i Noreg? – Eg skjønnar kvifor du spør, men eg er ikkje oppteken av posisjonar no. politikk@klassekampen.no